<classify> MASHAHIDI 82 wanatarajia kutoa ushahidi katika kesi ya uhujumu uchumi, inayomkabili mfanyabiashara Mohamed Yusufali maarufu mfanyabiashara wa kutakatisha milioni saba kwa dakika na wenzake wawili.Pia katika usikilizwaji wa shauri hilo, ambayo itasikilizwa Mahakama Kuu Divisheni ya Makosa ya Rushwa na Uhujumu Uchumi maarufu Mahakama ya Mafisadi kutakuwa na vielelezo 319. Hatua hiyo imekuja baada ya Mahakama ya Hakimu Mkazi Kisutu, Dar es Salaam kuwasomea maelezo ya mashahidi katika kesi hiyo yenye mashitaka 544.Mbali na Yusufali, washitakiwa wengine katika kesi hiyo ni Arifal Paliwalla na Meneja wa Benki ya IM Tawi la Kariakoo, Sameer Khan, ambao wanakabiliwa na mashitaka ya kuisababishia serikali hasara ya Sh bilioni 24.Wakili wa Serikali Mkuu, Pendo Makondo akisaidiana na Wakili Mwandamizi, Christopher Msigwa na Faraji Nguka walisoma maelezo hayo mbele ya Hakimu Mkazi Mkuu, Augustino Rwizile. Washitakiwa hao awali walikuwa wanakabiliwa na mashitaka 506 ambapo wakati wa kuwasomea maelezo ya mashahidi na vielelezo mashitaka 38 yakiwemo ya utakatishaji yaliongezeka na kufikia jumla ya mashitaka 544.Hakimu Rwizile alisema washitakiwa wataendelea kuwa rumande hadi Msajili wa Mahakama Kuu atakapowapangia tarehe ya kwenda kusomewa mashitaka yao mahakama ya mafisadi. Washitakiwa wanawakilishwa na mawakili Jamhuri Johnson, Edwin Swale, Jeremiah Mtobesya na Emmanuel Msengezi. Washitakiwa hao wanakabiliwa na mashitaka zaidi 64 ya utakatishaji fedha, 72 ya kuwasilisha nyaraka za uongo, 264 ya kughushi, kupanga njama ya kukwepa kulipa kodi na kuisababishia serikali hasara.Katika mashitaka ya kwanza, inadaiwa kuwa kati ya Januari, 2008 na Januari, 2016 katika jijini la Dar es Salaam, mshitakiwa Yusufali na Paliwalla walitenda kosa la kula njama ya kukwepa kodi.Pia inadaiwa katika tarehe tofauti kati ya Januari 2008 hadi mwaka 2016 katika Jiji la Dar es Salaam, Yusufali akiwa kama Mkurugenzi wa Kampuni ya Farm Plant Limited, ambayo imesajiliwa kulipa Kodi ya Ongezeko la Thamani VAT kwa nia ya kukwepa kodi, aliwasilisha makadirio ya kodi ya uongo kwa Kamishna Mkuu wa Mamlaka ya Mapato TRA na hivyo kukwepa kulipa kodi ya Sh 24,303,777,426.Katika mashitaka ya kuisababisha hasara yanayomkabili Yusufali na Paliwalla, inadaiwa kuwa kati ya Januari 2008 na Januari 2016 katika Jiji la Dar es Salaam, waliwasilisha nyaraka za uongo kwa TRA, kitendo ambacho kiliisababishia serikali kupata hasara ya Sh bilioni 24. Washitakiwa baada ya kuwasomewa mashitaka yanayowakabili, hawakutakiwa kujibu chochote kwa sababu mahakama hiyo haina mamlaka ya kusikiliza kesi hiyo hadi Mahakama ya Mafisadi.  <topic>: kitaifa 